„ Áhuginn kviknaði fyrir mörgum árum þegar maður fór að smakka alvöru súrdeigsbrauð . Síðan kynntumst við þessum Napólípítsum erlendis og eftir það gátum við ekki hætt að hugsa um þær , “ segir Haukur Már Gestsson . Haukur er einn af stofnendum veitingastaðarins Flatey Pizza og var hann , ásamt félaga sínum Brynjari Guðjónssyni , að senda frá sér bókina Ég elska þig PIZZA . Í bókinni kenna þeir Íslendingum allt um hvernig hægt er að gera umræddar Napólípítsur og súrdeigsbrauð í eldhúsinu heima . Pílagrímsferð til Lundúna og vinnubúðir í Napólí Staðurinn Flatey opnaði árið 2017 eftir að þeir Haukur og Brynjar höfðu farið í eins konar pílagrímsferð til Lundúna með kollegum sínum , Sindra Snæ Jenssyni og Jóni Davíð Davíðssyni . „ Þar þræddum við pítsustaðina og borðuðum átta pítsur á dag í fjóra daga . Eftir það var ákveðið að kýla á að opna slíkan stað á Íslandi , “ segir Haukur . Áður en staðurinn opnaði héldu Haukur og Brynjar til Napólí þar sem þeir lærðu í nokkrar vikur í vöggu pítsumenningarinnar . Bókin Ég elska þig PIZZA . „ Við vorum í þrjár vikur á 14 tíma vöktum að gera deig . Fórum svo í læri á stöðum í kring og bökuðum pítsur með gömlum Ítölum sem töluðu ekki stakt orð í ensku . Það var ævintýri . “ Breiða út fagnaðarerindið Aðspurður hvort það bitni ekki á staðnum að kenna fólki að gera pítsurnar heima hjá sér segir Haukur : „ Alls ekki . Ég held að það sé bara til þess fallið að auka áhuga fólks á svona pítsum . “ „ Við erum í hálfgerðum trúboðaleiðangri og viljum breiða út fagnaðarerindið . Fólk getur þá haldið ennþá betri pítsukvöld og bakað enn betra brauð heima hjá sér . Svo getur það kíkt til okkar þegar það nennir ekki að elda . “ En hver er hin fullkomna pítsa að mati pítsusérfræðingsins ? „ Ég myndi segja að það væri hin fullkomna margherita . Deig , sósa úr tómötum , ferskur mozzarella , fersk basilíka og góð ólífuolía . Ef hráefnið er upp á tíu þá er útkoman eitthvað sem er ekki hægt að lýsa í orðum , “ segir Haukur . Þeir Haukur og Brynjar mættu til Ómars Úlfs á X-inu í morgun og kenndu honum að gera pítsu .